<classify> WAZIRI wa Katiba na Sheria Balozi Augustine Mahiga amewahakikishia wasajili wasaidizi wanaotoa huduma ya msaada wa kisheria nchini kuwa serikali itafanya kila lililo ndani ya uwezo wake ili kila mwananchi apate haki na hivyo ashiriki kujenga uchumi wa viwanda.Alisema hayo katika kongamano la watoa huduma ya msaada wa kisheria linalofanyika jijini Arusha. Tumetunga sheria ya Msaada wa Kisheria na tunaitekeleza kwa dhati, niwahakikishie kuwa tunafanya kila lililo ndani ya uwezo wa serikali kumkomboa mwananchi mnyonge ili kila mmoja ajione ana haki sawa na mwenzake na aweze kushiriki kikamilifu katika kujenga uchumi wa viwanda ambayo ndio dira ya serikali, alisema Waziri Mahiga.Alisema kuwa serikali inatamani kuona upatikanaji haki na msaada wa kisheria unaongezeka na kuwafikia wananchi kule waliko na kuongeza kuwa wasajili wasaidizi wanalo jukumu kubwa la kuhakikisha watoa huduma ya msaada wa kisheria katika maeneo yao kwa kuwafikia wananchi wengi zaidi huku wakitoa huduma bora. Waziri Mahiga aliwataka wasajili wasaidizi hao kutoka katika Halmashauri za Wilaya zote nchini, miji na majiji kuweka mikakati ya namna bora ya kushirikiana na wadau wengine katika maeneo yao ili kufikia lengo la kutoa msaada wa kisheria kwa wananchi wengi na kwa kiwango kilicho bora.Alisema serikali kupitia Sheria ya Msaada wa Kisheria No.1 ya Mwaka 2017 itaendelea kuweka mazingira mazuri ya upatikanaji wa haki kwa wakati huku misingi ya utawala bora unaozingatia wajibu, sheria na demokrasia. Awali akizungumza katika Kongamano hilo Katibu Mkuu Wizara ya Katiba na Sheria Profesa Sifuni Mchome aliwakumbusha wasajili wasaidizi hao kuwa wasimamizi wazuri wa watoa huduma kwa kwani wao ni kiungo kati ya serikali na watoa huduma hao.Kongamano la watoa huduma ya msaada wa kisheria nchini limewezesha wasajili wasaidizi ambao ni maofisa maendeleo ya jamii nchini kukaa pamoja na wizara ya Katiba na Sheria yenye dhamana ya kuratibu utoaji wa huduma za msaada wa kisheria nchini na kujadiliana juu ya namna ya kuendesha gurudumu la msaada wa kisheria na kuangalia changamoto mbalimbali zinazowakabili watoa huduma hao. Kongamano hilo limeandaliwa na Wizara ya Katiba na Sheria kupitia mradi wa Upatikanaji Haki unaofadhiliwa na Shirika la Maendeleo la Umoja wa Mataifa UNDP.  <topic>: KITAIFA 